โอนเงินผ่านเอทีเอ็มเกินแสนต้องแจ้งปปง.
ปปง.เผยกฏหมายใหม่บังคับสถาบันการเงินรายงานธุรกรรมเงินสดกดผ่านตู้เอทีเอ็มตั้งแต่แสนบาทขึ้นไปมีผลบังคับ 26ส.ค.ครอบคลุม9อาชีพใหม่
1 มิ.ย. 2554

ปปง.เผยกฏหมายใหม่บังคับสถาบันการเงินรายงานธุรกรรมเงินสดกดผ่านตู้เอทีเอ็มตั้งแต่แสนบาทขึ้นไปมีผลบังคับ 26ส.ค.ครอบคลุม9อาชีพใหม่
พ.ต.อ.สีหนาท ประยูรรัตน์ รักษาการเลขาธิการสำนักงานป้องกันและปราบปรามการฟอกเงิน (ปปง.) เปิดเผยว่า กฎกระทรวงฉบับใหม่จะมีผลบังคับใช้วันที่ 26ส.ค.2554 กำหนดจำนวนเงินการทำธุรกรรมที่ใช้เงินสดใน 9 กลุ่มอาชีพต้องรายงานธุรกรรมต่อปปง. ได้แก่ 
1.อาชีพเกี่ยวกับการให้คำปรึกษาทางการเงินการลงทุนที่ไม่ใช่สถาบันการเงิน 2. ผู้ประกอบการอัญมณี เพชร พลอย ทองคำ 3. อาชีพค้าหรือให้เช่ารถยนต์ 4. นายหน้า หรือตัวแทนซื้อขายอสังหาริมทรัพย์ 
5. อาชีพค้าของเก่าและวัตถุโบราณ 6. อาชีพเกี่ยวกับสินเชื่อส่วนบุคคล 7. อาชีพเกี่ยวกับบัตรเงินอิเลคทรอนิกส์ 8. อาชีพเกี่ยวกับบัตรเครดิตที่ไม่ใช่สถาบันการเงิน และ 9. อาชีพเกี่ยวกับการชำระเงินทางอิเลคทรอนิกส์ 
ทั้งนี้ กฏกระทรวงใหม่ ครอบคลุมเพิ่มเติมจากกฎหมายเดิม ที่สถาบันการเงินและธนาคารต้องรายงานธุรกรรมการเงินที่เป็นเงินสดตั้งแต่ 2 ล้านบาท ส่วนธุรกรรมที่ใช้ทรัพย์สินต้องรายงานตั้งแต่ 5 ล้านบาทขึ้นไป
นอกจากนี้ กฎหมายใหม่กำหนดเพิ่มเติมให้ธนาคารต้องรายงานธุรกรรมทางอิเลคทรอนิกส์ตั้งแต่ 700,000 บาท ขึ้นไปในส่วนของการโอนผ่านช่องทางเอทีเอ็ม หรือ อินเตอร์เน็ตแบงค์กิ้ง ทั้งนี้ หากเป็นการโอนเงินหรือทำธุรกรรมทางอิเลคทรอกนิกส์ที่เป็นเงินสดตั้งแต่ 100,000 บาทขึ้นไป โดยต้องรายงานธุรกรรมเป็นประจำทุกเดือนเพื่อป้องกันไม่ให้สถาบันการเงินถูกใช้เป็นเครื่องมือฟอกเงิน